Bonzour. Ki manier?
(Riye)
Tousala extra, non?
Mo mem mo sou lemosion.
Ofet, mo bizin ale.
(Riye)
Trwa tem finn revini dan sa konferans la
ki an rapor avek saki mo anvi koze.
Premie, se sa prev extraordiner de kreativite
dan tou bann prezantasion ki nounn gete
ek dan tou bann dimounn ki isi.
Nek get sa kalite variete la.
Deziem zafer, sa met nou dan enn sitiasion
kot nou pa kone ki kapav arive
dan lefitir.
Aukenn lide kouma tousala kapav deroule.
Mo interese dan ledikasion.
Ofet, mo trouve ki tou dimounn interese ek ledikasion.
Pa ou?
Mo trouv sa bien interesan.
Kan ou dan enn dine,
ek ou dir ki ou travay dan ledikasion --
ofet, ou pa tro souvan invite a bann dine.
(Riye)
Si ou travay dan ledikasion, personn napa invit ou.
(Riye)
Ousua personn pa reinvit ou. Mo trouv sa bien etranz.
Si samem ou ka, ek ou dir sa kikenn, ou kone,
zot dimande, "Ki ou fer dan lavi?",
ek ou reponn ki ou dan ledikasion,
ou trouv disan desann depi zot figir.
Zot pense, "Ayo bondie, kifer mwa?"
(Riye)
"Sel zour mo sorti sa semenn la."
(Riye)
Si ou poz zot kestion lor ledikasion, zot irite.
Parski se enn size bien sansib pou dimounn, pa vre?
Kouma relizion ek larzan.
Alor mo bien interese ek ledikasion, ek mo panse ki nou tou interese.
Nou ena enn gran lintere ladan
an parti parski se ledikasion ki sipoze gid nou dan sa fitir
ki nou pa ankor konpran la.
Si ou reflesi, bann zanfan ki pe koumans lekol sa lane la
pou pran zot retret an 2065.
Personn pa kone,
malgre tou sa lexpertiz ki nounn finn trouve se kat dernie zour la,
ki lemond pou resanble dan sink an.
Me nou sipoze edik zot pu fer fas sa lemond la.
Sa inprediktabilite la, li extraordiner.
Troiziem zafer
lor ki nou tou dakor
seki bann zanfan ena bann kapasite extraordiner --
bann kapasite pou inove.
Yer, Sirena ti extra, pa vre?
Dan nek gete ki li kapav fer.
Li li exsepsionel, me mo pa panse
ki li exsepsionel parmi tou bann zanfan.
Se zis enn dimounn avek enn dedikasion extraordiner
ki finn trouv so talan.
Ek mwa mo dir ki tou zanfan ena bann gran talan,
me nou gaspiy sa san aukenn pitie.
Alor, mo anvi koz lor ledikasion
ek mo anvi koz lor kreativite.
Mo konba se ki kreativite zordizour bizin osi inportan ki alfabetism
ek ki nou bizin tret li avek mem linportans.
(Aplodisman) Mersi.
(Aplodisman)
Bon, samem tou.
Mersi bokou.
(Riye)
Mo res 15 minit.
(Riye)
Alor, monn ne -- non.
(Riye)
Monn fek tann enn zoli zistwar ek mo kontan rerakont li.
Li lor enn tifi dan enn klas desin.
Li ena sizan ek pe asiz derier, pe desine.
So profeser dir ki zame li atentiv
sof dan klas desin.
Profeser la ti fasine.
Alor linn al dimann li, "Ki to pe desine?"
Tifi la reponn, "Mo pe desinn bondie."
Profeser dir li, "Me personn pa kone kouma bondie resanble."
Li reponn, "Zot pou kone dan enn ti moman."
(Riye)
Kan mo garson ti ena katran dan Langleter --
ofet li ti ena katran partou.
(Riye)
Bon, pe inport kot li ti ete, li ti ena katran sa lane la.
Li ti pe zwe dan spektak Nativite. Zot rapel so zistwar?
(Riye)
Se enn gran zistwar.
Mel Gibson inn fer so laswit, kapav zot inn gete.
(Riye)
"Nativite 2".
James inn gagn rol Zozef: nou ti bien kontan.
Nou ti konsider sa kouma enn de bann rol prinsipal.
Lasal ti rampli ar bann azan ar bann t-shirt ki dir
"James Robinson LIMEM Zozef!" (Riye)
Li pa ti ena pou koze,
me zot konn sa parti kot trwa lerwa vini?
Zot vini avek kado, lor ek lobann.
Sa inn arive vremem.
A enn moman mo panse zot inn bliye enn sekans
parski kan nounn koz ek ti garson la apre ek nounn demann li,
"Tou korek pou twa?" Li dir, "Wi, kifer? Sa pa ti bon?"
Zot inn zis melanz tou.
Trwa garson rantre,
zot ena kat an, ek zot ti serviet lor latet,
ek zot poz sa bann bwat la,
ek premie la dir, "Monn amenn lor."
Deziem la dir, "Monn amenn lobann."
Trwaziem la dir, "Frank inn avoy sa."
(Riye)
Enn zafer an komun, se ki bann zanfan oze.
Si zot pa kone, zot nek seye.
Pa vre? Zot pa per tansion zot pena rezon.
Mo pa pe dir ki pena rezon se mem zafer ki et kreatif.
Saki nou kone se ki si ou pa pre pou pena rezon,
ou zame pa pou fer kitsoz orizinal --
ek si ou pa pre pou pena rezon.
Letan zot grandi vinn adilt, laplipar zanfan perdi sa kapasite la.
Zot per tansion zot pena rezon.
Ek se koumsa ki nou diriz nou bann konpani.
Nou stigmatiz erer.
Ek aster nou diriz nou sistem ledikasion nasional
kot erer se pir zafer ou kapav fer.
Rezilta se ki nou pe edik dimounn
pou pa servi zot kapasite kreatif.
Picasso dir ki tou zanfan ne artist.
Saki difisil se res enn artist kan nou grandi.
Mo vremem krwar ladan, ki nou pa aprann vinn kreatif,
me nou bliye.
Ou plito nou ledikasion fer nou bliye.
Kifer sa?
Ena sink an mo ti pe viv Stratford-on-Avon.
Ofet nounn al Los Angeles depi Stratford.
Zot kav imazine kouma tranzision la ti fasil.
(Riye)
Ofet nounn res dan enn landrwa apel Snitterfield,
zis andeor Stratford,
kot Shakespeare so papa ti ne.
Aster zot pe realize? Mwa osi ti parey.
Zame zot inn panse ki Shakespeare ti ena enn papa, non?
Parski zame zot panse ki Shakespeare ti enn zanfan, non?
Shakespeare kan li ti ena 7 an?
Zame monn pans sa.
Anfin, li ti ena 7 an a enn moman.
Li ti dan kikenn so klas angle, nespa?
(Riye)
Kouma sa kav amerdan?
(Riye)
"Bizin fer plis zefor."
(Riye)
So papa dir li al dormi, "Shakespeare, al dormi, toudeswit!
Ek poz sa kreyon la."
(Riye)
"Ek aret koz koumsa."
(Riye)
"Personn pa pe konpran."
(Riye)
Bon, nounn bouz depi Stratford ziska Los Angeles,
ek mo zis anvi dir kitsoz lor sa tranzision la.
Mo garson pa ti anvi vini.
Mo ena de zanfan: mo garson ena 21 an, mo tifi ena 16 an.
Li pa ti anvi vinn Los Angeles.
Li ti pou kontan, me li ti ena enn kopinn Langleter.
Ti lamour so lavi, Sarah.
Li ti konn li depi enn mwa.
(Riye)
Tansion, zot fek fet zot katriem laniverser,
ek se bokou kan ou ena 16 an.
Li ti bien boude dan avion,
ek li dir, "Zame mo pou trouv enn lot tifi kouma Sarah."
Ek sa ti fer nou ase kontan, onetman --
(Riye)
Parski li ti prinsipal rezon kifer nou ti pe kit pei.
(Riye)
Enn zafer frap ou kan ou vinn Lamerik
ek kan ou voyaze dan lemond:
tou sistem ledikasion dan lemond ena mem yerarchi dan bann size.
Tou sistem. Pe inport kotsa dan lemond.
Ou panse lekontrer vre, me ofet non.
Lao ou trouv matematik ek langaz,
answit sians imenn, ek enba se lezar.
Partou dan lemond.
Ek mem dan sak sistem ena enn yerarchi dan lezar.
Art ek lamizik zot stati pli o dan lekol
ki drama ek ladans.
Pena enn sistem ledikasion dan lemond
ki anseyn ladans toulezour
kouma nou anseyn matematik. Kifer?
Kifer non? Mo panse se ase inportan.
Mo panse matematik bien inportan, me ladans osi.
Zanfan danse toultan si nou les zot, nou osi parey.
Nou tou ena lekor, non? Ou eski monn rat kit linformasion?
(Riye)
Anverite, saki arive se ki, kan zanfan pe grandi,
nou anseyn zot depi zot lerin peti a peti.
answit nou konsantre lor zot latet.
Ek entipe sir lekote.
Si ou vizit ledikasion kouma enn alien,
ek ou dimande, "Kiete sa ledikasion piblik?"
Mo panse ou konklizion si ou get rezilta,
bann seki resi ladan,
bann seki fer tou kouma bizin,
seki gagn tou bann bon pwin, bann gagnan --
mo panse konklizion se ki bit ledikasion piblik
a traver lemond
se prodwir profeser liniversite.
Nespa?
Zot mem ki ariv an o.
Mo mem mo ti profeser.
(Riye)
Mo kontan bann profeser liniversite, me ou kone,
nou pa oblize pran zot
kouma meyer mezir pou lareusit.
Zot zis enn form lavi,
enn lot kalite form lavi.
Me zot ase kirie, ek mo pe dir sa parski mo bien kontan zot.
Ena enn zafer kirie apropo bann profeser dapre mwa --
pa zot tou, me bokou viv dan zot latet.
Zot viv isi, ek inpe sir lekote.
Zot pena lekor, ou kone, ase literalman.
Pou zot, zot lekor se enn form transportasion pou zot latet.
(Riye)
Nespa?
Se enn fason amenn zot latet dan bann reunion.
(Riye)
Si ou le kit prev lor bann lexperians andehor lekor,
nek al dan enn konferans avek bann akademik senior,
ek al dan diskotek dernie zour.
(Riye)
Lerla zot pou trouve.
Bann misie ek madam ki pe danse dan enn fason inkontrolab, san ritm.
(Riye)
Nek atann, kouma zot al lakaz zot pou ekrir enn lartik lor la.
(Riye)
Nou sistem ledikasion baze lor abilite akademik.
Ena enn rezon pou sa.
Dan lemond, pa ti ena okenn sistem ledikasion piblik,
avan dizneviem siek.
Tousala finn arive akoz lindistrializasion ki ti pe dimann sa.
Donk sa ierarsi la baze lor de lide.
Premie, se ki bann size pli importan pou travay lao net.
Akoz samem probableman ou finn detourne depi
bann zafer ki ou ti kontan kan ou ti zanfan,
parski sanse ou pa pou gagn travay ou lavi avek sa, pa vre?
Pa pran lamizik, to pa pou vinn mizisyen;
pa pran art, to pa pou vinn artist.
Bann konsey bien kouran -- me bien entor.
Lemond antie dan enn revolision.
Deziem se abilite akademik,
ki finn vinn definir saki nou apel lintelizans,
parski linversite finn kre sa sistem la dapre zot mem.
Kan ou panse, antie sistem ledikasion piblik dan lemond
se enn long prosesis pou rant dan liniversite.
Ek so konsekans se ki bokou dimounn ki ena talan,
ki briyan, kreatif zot panse ki zot pa koumsa,
akoz sel zafer dan lekel zot ti bon dan lekol
pena valer, ou alor ti stigmatize.
Mo panse nou pa kapav kontinie koumsa.
Dan 30 prosenn lane, dapre UNESCO,
pou ena enkor plis dimounn ki pou gradwe
a traver ledikasion piblik dan listwar.
Plis dimounn, ek se sa konbinezon de tou saki nounn koze --
teknolozi ek kouma li pe transform travay, ek demografi
avek enn gro lexplozion popilasion.
Toutakou, diplom pa pou vo nanye.
Pa vre?
Kan mo ti etidian, si ou ti ena diplom, ou ti ena travay.
Si ou pa ti ena travay, se parski ou pa ti anvi travay.
Ek mwa mo pa ti anvi. (Riye)
Me aster bann zanfan ek diplom
souvan pe retourn kot paran pou kontinie zwe video game,
ek akoz ou bizin enn MA kot avan ti bizin enn BA,
ek aster pe bizin PhD.
Se enn prosesis inflasion akademik.
Ek sa montre kouma striktir ledikasion
pe bouze anba nou lipie.
Nou bizin sanz nou definision lintelizans.
Nou konn trwa zafer lor lintelizans.
Premie se ki li divers.
Nou persepsion lemond depann lor nou lexperians.
Nou reflesi vizwelman, avek son, avek nou sans du toucher.
Nou reflesi de fason abstre, nou reflesi an mouvman.
Deziem zafer se ki lintelizans li dinamik.
Si ou get bann interaksion dan servo,
kouma nounn tande yer depi ennta prezantasion,
lintelizans extra interaktif.
Nou servo pa divize an konpartiman.
Anfet, kreativite -- ki mo defini kouma prosess
kot ou gagn bann lide orizinal ki ena valer --
le pli souvan arive atraver interaksion
ant diferan fason vwar lechoz.
An pasan, ena bann ner ki zwen de lemisfer nou servo
ki apel "corpus callosum".
Li pli epe kot bann madam.
Dapre Helen yer,
se probableman akoz sa ki bann madam multi-task pli fasilman.
Parski zot kapav, nespa?
Ena ennta resers lor la, mais mo konn sa depi mo lexperians personel.
Si mo madam pe kwi lakaz -- ki pa ariv souvan, erezman.
(Riye)
Non, ena zafer li fer bien, me si li pe kwi,
an mem tan li lor telefonn,
li pe koz ek nou zanfan, li pe penn plafon,
li pe fer loperasion leker.
Si mwa mo pe kwi, laport ferme, zanfan deor,
telefonn debranse, ek si li rantre mo ankoler.
Mo dir, "Terry, silteple, mo pe esey frir enn dizef la."
(Riye)
"Les mwa trankil."
(Riye)
Ofet, ou kone sa proverb la ki dir
si enn pie tombe dan enn lafore ek personn pa tande, eski sa inn vremem pase?
Ou rapel sa zistwar la?
Monn trouv enn zoli tshirt resaman ki dir
"Si enn misie dir laverite dan enn lafore, ek okenn madam pa tand li,
eski li ena kan mem tor?"
(Riye)
Trwaziem zafer lor lintelizans se ki
li diferan.
Mo pe ekrir enn liv an se moman ki apel "Epifani",
ki baze lor enn seri interview avek bann personalite
lor kouma zot finn dekouver zot talan.
Mo fasine par kouma zot inn arive dan lavi.
Sa lide la inn vini apre enn konversasion avek enn madam extraordiner
ki bokou dimounn pa kone, ki apel Gillian Lyne.
Ounn deza tande? Ena wi.
Li enn koregraf, zot tou konn so travay.
Linn fer "Cats" ek "Phantom of the Opera".
Li extraordiner.
Avan mo ti lor bord Royal Ballet,
kouma ou kav trouve.
Pandan enn dezene avek Gillian enn zour, monn dimann li,
"Kouma tonn vinn enn danser?"
Sa ti bien interesan.
Kan li ti lekol, li pa ti ena oken lespwar.
So lekol dan lezane 30 finn ekrir so paran pou dir
ki zot panse Gillian ena enn problem aprantisaz.
Li pa ti pe kapav konsantre; nek li bouzbouze.
Zordizour zot ti pou dir li ena ADHD, ki zot panse?
Me sa sete lezane 30, ek ADHD pa ti ankor invante.
Donk pa ti enn opsion disponib.
(Riye)
Dimounn pa ti kone zot ti kapav gagn sa.
(Riye)
Bon, linn al get enn spesialist.
Dan enn pies kouver ek dibwa sen, linn ale ek so mama,
kot zot inn fer li asiz lor en sez dan fon lasal la,
ek kot linn asiz lor so lame pandan 20 minit pandan ki misie la koz ek so mama
lor bann problem ki Gillian ti pe gagne lekol.
Parski li ti pe deranz lezot; li ti pe rann devwar an retar, etc --
sa ti zanfan 8 an la.
A la fin, dokter la leve ek al asiz akot Gillian ek dir li,
"Monn ekout tou saki tou mama inn dir mwa,
me mo bizin koz avek li an prive.
Atann isi, nou pou revini dan pa lontan",
ek zot inn kit li.
Me avan zot sorti,
linn alim radio ki ti lor so latab.
Ek kan zot inn sorti, li dir mama la, "Nek deboute gete."
Kouma zot inn sorti,
tifi la inn debout, li koumans danse.
Zot obzerv li pandan kelke minit ek dokter la dir so mama,
"Madam Lynne, Gillian pa malad, li enn danser.
Amenn li lekol de dans."
Mo dimann li, "Lerla kinn arive?"
Li reponn, "Samem linn fer. Mo pa kav dir ou kouma sa ti merveye.
Nounn rant dan enn lasal kot zot tou ki kouma mwa.
Bann dimounn ki pa kav asiz trankil,
dimounn ki bizin bouze pou reflesi." Ki bizin bouze pou reflesi.
Zot inn aprann bale, tap, jazz, dans modern, dans contanporenn.
Linn al odision pou Royal Ballet School;
linn vinn danser solo -- linn fer enn bel karyer kot Royal Ballet.
Finalman linn kit Royal Ballet School,
ek linn fond Gillian Lynne Dance Company,
linn zwen Andrew Lloyd Webber.
Li mem deryer
bokou bann prodiksion teat mizikal dan listwar,
linn fer bokou dimounn kontan, ek li enn multi-milioner.
Enn lot dimounn ti kav donn li medsinn ek dir li kalme.
(Aplodisman)
Vwala saki mo panse:
lot zour Al Gore ti koz
lor ekolozi ek revolision ki ti deklanse par Rachel Carson.
Mo panse nou sel lespwar pou le fitir
se ki nou bizin adopte enn nouvo konsepsion ekolozi imenn,
kot nou rekonstrir nou konsepsion
depi larises kapasite imenn.
Nou sistem ledikasion inn minn nou lespri
dan mem fason ki nou explwat later: pou enn komodite an partikilie.
Dan le fitir, sa pa pou servi nou.
Nou bizin repans bann prinsip fondamantal
ar ki nou pe edik nou bann zanfan.
Ena enn zoli sitasion par Jonas Salk ki dir,
"Si tou bann insek disparet depi later,
an mwins ki 50 an, tou lavi lor later pou disparet.
Si tou dimounn disparet depi later,
an mwins ki 50 an, tou lavi lor later pou epanwi."
Ek li ena rezon.
Saki TED selebre se le kado de limazinasion imenn.
Nou bizin fer atansion
ki nou servi sa kado la avek sazes
ek ki nou evit bann senario ki nounn koze talerla.
Sel fason nou kav fer sa se an rekonesan larises
de nou bann kapasite kreatif
ek an rekonesan nou bann zanfan kouma nou sours lespwar.
Nou travay se edik zot de fason olistik,
pou ki zot kav afront fitir la.
Kapav nou nou pa pou trouv sa fitir la,
me zot wi.
Nou rol se ed zot fer kitsoz ar li.
Mersi bokou.
(Aplodisman)